Tercera edició de la campanya SUCS A L´ESCOLA
06 abril 2018

## Tercera edició de la campanya SUCS A L´ESCOLA06 abril 2018Última actualització: 14 juliol 2025

![](../gestion/img/AO__3526-copia.jpg)  
  

El **regidor de Gestió Responsable del Territori, Xavier Ródenas**, acompanyat pel president de la Cooperativa Agrícola de la Safor, Vicent Sendra, així com per un del llauradors ecològics gandians, Xavi Garcia Martínez, i per un membre de la Guarderia Rural de Gandia, ha anunciat l’inici de la tercera edició de la campanya “Sucs a l’Escola” que aquest anys es combina amb la promoció de l’agricultura sostenible.

Aquesta campanya, desenvolupada des del Servei d’Agricultura i Medi Natural i des de l’Àrea de Polítiques Educatives, en col·laboració amb la Cooperativa Agrícola, té com a objectiu informar sobre la tasca dels agricultors/es i que els xiquets i xiquetes entenguen la seua funció fonamental a la nostra societat. En acabar, es repartirà suc de taronja a tot l’alumnat.

Una campanya que cada any visita cinc escoles diferents i què, amb les d’enguany, ja seran quinze els centres visitats. El calendari és el següent: del 9 al 13 d’abril es visitarà el col·legi Botànic Cavanilles; del 17 al 20 d’abril el col·legi Joan XXIII; del 23 al 27 d’abril el col·legi Enric Valor; del 31 d’abril al 4 de maig el col·legi Carmelites; i finalment del 7 a l’11 de maig el col·legi Abecé.

Com a novetat, enguany s’afegeix una nova iniciativa per donar a conèixer l’agricultura de la mà d’una parella de llauradors ecològics locals. El dilluns de cada setmana aquets agricultors visitaran els centres educatius per parlar del seu treball i de la importància de l’agricultura sostenible. A més, es projectarà un breu documental sobre el seu dia a dia.

Xavier Ródenas ha destacat la importància d’aquestes campanyes a una ciutat com Gandia. _“Portem a l’escola el suc com a excusa per contar la feina que fan els llauradors. L’objectiu es dignificar el treball de llauradors i llauradores”_, ha afirmat. _“Ens agradaria que fora un projecte per a quedar-se”_, ha conclòs el regidor sobre una campanya que ja va per la tercera edició.

Per la seua banda, Sendra ha ressaltat el compromís de la Cooperativa en aquestes iniciatives. _“És un projecte que s’hauria de fomentar més. Sempre hem estat a disposició de l’Ajuntament en aquesta col·laboració”._ Garcia ha destacat la importància de l’agricultura ecològica_: “Amb la meua parella hem creat un projecte ecològic. La idea és ensenyar als xiquets i les xiquetes el que fa un llaurador”_.